Source: http://www.pietarsaarenseurakunnat.fi/hautausmaat/hautausopas
Timestamp: 2018-11-19 11:55:15+00:00
Document Index: 7109834

Matched Legal Cases: ['kko ', 'kko\n', 'kko ', 'kko ', 'kko ', 'kko ', 'kko ', 'kko ']

Hautausopas - Pietarsaarenseudun seurakuntayhtymä
Omaisen kuolema aiheuttaa surua ja hämmennystä. Tieto läheisen kuolemasta pysäyttää. Samalla on kuitenkin hoidettava monia käytännön asioita ja aloitettava hautausjärjestelyt. Vaikka voimia tähän ei aina tuntuisikaan riittävän, auttavat hautajaisjärjestelyt omalla tavallaan kulkemaan vaikean ajan yli.
Kristillinen hautaus on arvokas jäähyväistilaisuus. Hautaukseen liittyvissä asioissa käännytään seurakuntakansliaan ja taloustoimiston hautatoimiston puoleen. Toivomme, että seurakuntayhtymän hautatoimistossa kootusta kirjasesta olisi apua hautajaisten järjestämisessä.
Sairaalasta lähetetään kuolintodistus Terveyden ja hyvinvoinnin laitokseen. Omaiset saavat hautausluvan, jonka he voivat hakea suoraan sairaalasta. Hautauslupa voi myös tulla postissa. Hautauslupa annetaan ennen hautajaisia hautausta hoitavalle seurakunnalle.
Ruumiinavaus voi olla tarpeellinen, jos kuolinsyy on epäselvä. Ruumiinavaukset tehdään pääsääntöisesti Oulussa ja ruumiinavauksen tehnyt lääkäri kirjoittaa kuolintodistuksen ja hautausluvan.
Seurakuntakansliassa sovitaan siunauksen ajasta ja paikasta sekä mahdollisesta muistotilaisuudesta. Seurakuntasihteeri varaa papin ja kanttorin sekä toivomuksesta sopivan seurakuntatilan muistotilaisuutta varten. Siunaustilaisuus järjestetään tavallisesti 2-3 viikon sisällä kuolemantapauksen jälkeen. Hautajaiset järjestetään yleensä perjantaisin ja lauantaisin. Muut arkipäivät ovat myös käytettävissä. Pyrimme noudattamaan omaisten toivomuksia mahdollisuuksien mukaan.
Pietarsaaren hautausmaalla siunaustilaisuus voidaan pitää Johanneksen kappelissa, johon mahtuu 150 saattovierasta. Siunaus voi tapahtua myös kirkossa, hautausmaalla tai vainajan kodissa.
Hautapaikasta ja haudankaivamisesta sovitaan hautatoimistossa (Pietarsaaren seurakuntakeskuksessa, Ebba Brahen puistikko 2), joka hoitaa Pietarsaaren, Pedersören, Ähtävän ja Purmon hautausmaat.
Hautapaikat luovutetaan 50 vuodeksi. Hallinta-ajan päättyessä on omaisilla etuoikeus haudan uudelleen lunastamiseen.
Vapaita arkkuhautapaikkoja löytyy seurakuntayhtymän neljältä hautausmaalta. Pietarsaaren hautausmaalla on erilliset uurnahaudat ja Pedersören hautausmaalla on uurnalehto. Hautatoimisto antaa tietoja haudoista ja niiden hinnoista. Rintamamiehille puolisoineen hautapaikat ovat maksuttomia. Jos on tarkoitus käyttää aikaisemmin lunastettua sukuhautaa, siitä ilmoitetaan hautatoimistolle. Uurna voidaan laskea myös arkkuhautaan.
Havuja laitetaan omaisten erikoistoivomuksesta ja lisämaksua vastaan haudan pohjalle ja haudan reunoille lankkujen alle. Jos omaiset itse hankkivat havuja hautausmaalle maksua ei peritä.
Kun hautapaikka on valittu hautatoimisto ilmoittaa hautausmaan henkilökunnalle ja haudan kaivajalle hautauksesta.
Hautaoikeuden haltijasta sovitaan hautaa luovutettaessa. Hautaluetteloon on merkittävä haudan haltija ja koska hautaoikeus on voimassa 50 vuotta, omaisten on ilmoitettava hautatoimistoon jos haudalle määrätään uusi haltija. Hautaoikeuden haltija edustaa niitä, joita voidaan haudata hautaan, sekä käyttää puhevaltaa hautaa koskevissa asioissa siten kuin hautaustoimilaissa sekä kirkkolaissa määrätään. Hautatoimisto antaa tarvittaessa lisätietoja.
Sanomalehdissä julkaistu kuolinilmoitus on alun perin ollut kutsu hautajaisiin. Myöhemmin hiljaisten hautajaisten yleistyttyä, kuolinilmoitus on usein lehdissä vasta hautauksen jälkeen, jolloin se on enemmän ilmoitus kuolemasta ja samalla kiitos osanotosta.
"Ulosveisuu" ja sanomakellot
Vanhan kristillisen tavan mukaan lähdettäessä viemään vainajaa kalmistoon vietetään sairaalan kappelissa, laitoksessa tai kotona lyhyt hartaushetki, "ulosveisuu". Omaiset voivat pyytää seurakunnan pappia tai sairaalapappia osallistumaan hartaushetkeen.
Kun siunaustilaisuus on Pedersören kirkossa, Johanneksen kappelissa tai Purmon kirkossa arkku viedään tavallisesti kalmistoon pari päivää ennen hautajaisia ja kalmistoon saavuttaessa voidaan vainajalle soittaa sanomakellot. Tästä sovitaan kuljetusta hoitavan hautaustoimiston kanssa. Jos halutaan, että sanomakellot soitetaan toisena ajankohtana, tästä sovitaan hautatoimiston kanssa. Ähtävän seurakunnassa on tapana soittaa sanomakellot arkisin klo 10 ja tästä sovitaan suntion (Silvan puh. 0403 100 457) tai seurakuntakanslian kanssa. Sanomakelloja soitettaessa pidetään Ähtävän kirkossa lyhyt hartaushetki.
Arkun kantamiseen tarvitaan 4-6 henkilöä. Kantajina ovat lähimmät sukulaiset siten, että läheisimmät kantavat arkun pääpuolesta. Myös työtovereita tai ystäviä voidaan kutsua kantajiksi. Hautaustoimisto järjestää kantajat pyynnöstä.
Kantajien on hyvä sopia keskenään etukäteen paikoista arkun ympärillä ja käydä hautausmaalla.
Hautaan siunaaminen toimitetaan kirkkokäsi-kirjan mukaan. Hautaan siunaamisen ja vaihto-ehtona käytettävän hautaus- ja jumalan-palveluksen kaavat ovat uuden virsikirjan liitelehdillä. Siunaustilaisuuden yksityiskohdista, laulettavista virsistä ja muusta musiikista sovitaan siunausta toimittavan papin ja kanttorin kanssa. Hautajaismusiikin tulee soveltua tilaisuuden jumalanpalvelusluonteeseen.
Seurakuntayhtymän henkilökunta huolehtii alttarin kukista, mutta omaisten halutessa lisäkoristelua kirkkoon tai kappeliin, heidän on itse tilattava se ja ilmoitettava siitä suntiolle tai hautatoimistolle.
Arkku kannetaan kirkkoon (jalkopää edellä) noin 20 min. ennen siunaustilaisuuden alkua. Arkku voidaan myös kantaa sisään kellojensoiton alkaessa. Arkku sijoitetaan kuoriin pääpuoli alttarille päin.
III SIUNAAMINEN
Isa meidän - rukous
Saattosoitto, jonka aikana vainajaa lähdetään viemään haudalle
Jos omaiset haluavat siunaustilaisuuteen muuta musiikkiohjelmaa, siitä on sovittava etukäteen papin ja kanttorin kanssa.
Kukkalaitteet lasketaan arkun viereen. Lähimmät omaiset tuovat kukkalaitteensa ensin. Kukkalaitteet voi laskea myös alkuvirren jälkeen tai vasta haudalla.
Loppuvirren jälkeen puetaan päällysvaatteet, otetaan kukkalaitteet (päinvastaisessa järjestyksessä kuin laskettaessa) ja lähdetään saattamaan vainajaa hautaan.
Loppusoiton aikana arkku kannetaan kirkosta. Kanttori aloittaa loppusoiton, kun kantajat ovat asettuneet arkun luo. Kantajat ovat päällysvaatteissa, käsineet kädessä ja hattu päässä. Arkun jälkeen saattoon liittyvät lähiomaiset ja sen jälkeen muut hautajaisvieraat.
Siunaustilaisuus Johanneksen kappelissa
Arkku viedään vahtimestarin toimesta kappeliin n. 30 min. ennen siunaustilaisuuden alkua. Muuten noudatetaan samaa ohjelmaa kuin kirkossa.
Arkku kannetaan ulos kirkosta tai kappelista jalkopää edellä. Kantajat voivat nostaa arkun vaunulle, jolla arkku viedään haudalle tai hautausautoon, mikäli hautausmaa ei ole aivan kappelin tai kirkon yhteydessä. Haudalle tultaessa arkku käännetään niin, että pääpuoli tulee hautamuistomerkkiin päin ja jalkopää kohti käytävää. Purmon hautausmaalla on tapana kääntää arkku niin, että jalkopää tulee kohti kirkkoa. Nauhat arkun laskemista varten on asetettu haudalle. Arkkua laskettaessa miespuoliset saattajat paljastavat päänsä, mutta kantajat tekevät sen vasta laskettuaan arkun ja jäätyään lyhyeksi hetkeksi seisomaan haudan viereen.
Ennen haudan peittämistä kannella voivat lähiomaiset heittää hautaan kukkia tai hiekkaa ikään kuin haudan peittämisen aloitukseksi. Kukkalaitteet asetetaan hautakannen päälle. Lähiomaiset laskevat kukkalaitteensa ensin, sen jälkeen muu saattoväki ilman erityisjärjestystä. Kun kukat on laskettu, saattoväki voi laulaa virren haudalla. Tämän jälkeen joku läheisistä (tai pyynnöstä pappi) esittää kutsun mahdolliseen muistotilaisuuteen.
Hautausmaan henkilökunta huolehtii haudan peittämisestä. Kukat jäävät hautakummulle kahdesta neljään viikoksi vuodenajasta riippuen. Hautausmaan henkilökunta huolehtii haudan kunnostamisesta hautauksen jälkeen. Työ on sääolosuhteista riippuvainen ja reunakivillä varustettu hauta vaatii enemmän työtä. Samalla voidaan toteuttaa omaisten toivomusten mukaan mahdolliset haudan ulkonäköön kohdistuvat muutokset (esim. reunakivien poistaminen ja nurmikon perustaminen).
Tuhkahautauksessa arkku jää kirkkoon tai kappeliin siunaamisen jälkeen. Kukat viedään tulevalle haudalle. Hautausurakoitsija toimittaa arkun Vaasan tai Seinäjoen krematorioon.
Kun uurna on luovutettu krematoriosta, se kätketään maahan lähiomaisten läsnä ollessa. Uurnan maahan kätkemisestä sovitaan seurakuntayhtymän hautatoimiston kanssa. Pyydettäessä mukana tilaisuudessa voi olla pappi ja/tai hautausmaan työntekijä. Virsikirjan liiteosassa on maahan kätkemisen rukoushetki.
Hautauksen jälkeen (polttohautauksessa siunaustilaisuuden jälkeen) kokoonnutaan usein muisto-tilaisuuteen. Tätä tarkoitusta varten voidaan käyttää seurakuntayhtymän tiloja. Se voidaan myös pitää vainajan tai hänen omaistensa kodissa tai jossakin muussa sopivassa tilassa.
Muistotilaisuudessa on tavallisesti esillä vainajan kuva ja sen lähellä kukkia sekä kynttilä. Omaisten toivomuksesta pappi ja kanttori osallistuvat mielellään muistotilaisuuteen.
Omaiset voivat keskustella papin kanssa muistotilaisuuden ohjelmasta. Muistotilaisuudesta muodostuu lämminhenkinen, kun siinä lauletaan vainajalle tai omaisille läheisiä virsiä ja hengellisiä lauluja. Tilaisuuteen sopiva musiikkiesitys on paikallaan ja joku omaisista, ystävistä tai työtovereista voi puheenvuorossaan muistella poisnukkunutta. Etukäteen valittu henkilö lukee adressit muistotilaisuudessa.
Mikäli adresseja on kovin runsaasti, niiden lukemisen asemasta riittää yhteinen kiitos omaisten puolesta. Muistotilaisuuden lopussa joku omaisista voi kiittää saattoväkeä mukana olosta ja osanotosta.
Muistotilaisuuden alussa on yleensä kahvi- tai ruokatarjoilu. Jos muistotilaisuus järjestetään seurakunnan tiloissa emäntä hoitaa käytännön asiat omaisten toivomusten mukaan.
"Kiitoksen tekeminen"
Kristillisen seurakunnan perinteeseen kuuluu, että sen jäsenen kuolemasta ilmoitetaan jumalanpalveluksessa yleensä hautausta seuraavana sunnuntaina. Vanhan tavan mukaan omaiset osallistuvat tähän jumalanpalvelukseen.
Vuoden aikana poisnukkuneita on tapana muistaa pyhäinpäivänä. Silloin on illalla vainajien muistojuhla kirkossa.
Hautapaikasta laskutetaan jos sitä ei ole maksettu jo aikaisemmin. Myös haudan kaivuusta ja kunnostamisesta laskutetaan hautauksen jälkeen.
Jos muistotilaisuus pidetään seurakuntayhtymän tiloissa pöytäliinojen pesumaksu ja tarjoilutyövoiman tuntikorvaus laskutetaan.
Jos vainaja ei ollut evankelisluterilaisen seurakunnan jäsen, vuokra peritään seurakuntayhtymän tiloissa pidetystä muistotilaisuudesta ja kappelin tai kirkon käytöstä.
Maksut 1.4.2017 alkaen
Arkkuhauta, hautasija 175 €
Arkkuhauta, hautasija (ei kirjoilla srk.yhtymän kunnissa) 230 €
Uurnahauta 50 €
Uurnahauta (ei kirjoilla srk.yhtymän kunnissa) 75 €
Muistolehto 30 €
Muistolehto (ei kirjoilla srk.yhtymän kunnissa) 40 €
Hauta, rintamamies + puoliso 0 €
Jalustakivi 80 €/m
Haudan avaaminen/peittäminen 220,00 – 260,00 €
Haudan avaaminen/peittäminen, uurna 50 €
Haudan kunnostaminen hautauksen jälkeen 50 €
Vuokra, kappeli tai kirkko
(ev.luth. seurakuntaan kuulumaton) 220 € - 280 €
Vuokra, seurakunta/kirkkokoti
(ev.luth. seurakuntaan kuulumaton), sis.alv. 250 € - 310 €
Pöytäliinojen pesu, sis. alv noin 50 - 90 €
Tuntipalkka (emäntä + avustajat) sis. alv 24,00 €/tunti
Kuolemantapauksesta on ilmoitettava esim.
Kansaneläkelaitokselle (eläkkeet)
vainajan työnantajalle (mahdollinen hautausavustus, ryhmävakuutukset)
vakuutusyhtiölle (jos vainajalla on ollut vakuutuksia)
Kolmen kuukauden kuluessa kuolemasta on toimitettava perunkirjoitus. Siihen tarvittavien virkatodistusten ja sukuselvitysten hankkiminen vaatii aikaa, joten asian hoitaminen tulisi aloittaa hyvissä ajoin. Jos vainaja on Pietarsaaren ruotsalaisen, Pietarsaaren suomalaisen, Pedersören, Ähtävän tai Purmon seurakunnan jäsen, virkatodistus tai sukuselvitys tilataan keskusrekisteristä, joka sijaitsee Pietarsaaren seurakuntakeskuksessa, Ebba Brahen puistikko 2, puh. 0403 100 490.
Hautausmaan henkilökunta laittaa uudelle haudalle väliaikaisesti merkiksi valkoisen puuristin, jossa on vainajan nimi, syntymäaika ja kuolinpäivä.
Pysyvän muistomerkin hankkimista ei tarvitse kiirehtiä. Muistomerkkinä voi olla kivi työstettynä tai luonnonkivenä, laatta, rauta- tai puuristi tai taideteos. Muistomerkki ei saa loukata hyvää kristillistä tapaa. Lähempiä ohjeita saa tarvittaessa seurakuntayhtymän hautatoimistosta.
Vanhat hautamuistomerkit kannattaa säilyttää. Eri vaihtoehtoja löytyy. Hautausmaan henkilökunta auttaa mielellään.
Kuoleman ja surun kohtaaminen on myös tuskallista ja hämmentävä. Se herättää monia kysymyksiä ja tunteita. Seurakunta haluaa tarjota mahdollisuuden läheisensä menettäneille kokoontua yhteen keskustelemaan menetykseen liittyvistä asioista sururyhmissä.
Pietarsaaren suomalainen seurakunta järjestää vuosittain sururyhmän. Ryhmässä on mahdollisuus keskustella surusta, kuolemasta ja elämästä toisten samassa tilanteessa olevien kanssa. Tiedustella voi papeilta, joiden kanssa olette muulloinkin tervetulleita keskustelemaan: kirkkoherra Lotta Endtbacka, puh. 0403 100 431, seurakuntapastori Marko Mitronen puh. 0403 100 432, seurakuntapastori Nancy Wang-Hedström puh. 0403 100 433.
Myös diakoniatyöntekijät ovat sinua varten kuuntelemassa ja tukemassa tarvittaessa, Kirsi Rundgren, puh. 0403 100 436 ja Petra Karvinen 0403 100 437.
Surua koskevaa kirjallisuutta
Lintuni, kaivattuni Riitta Ali-Rekola
Kirjeitä surukotiin Jaakko Haavio
Sydänpimeä, sanoja uskosta ja epätoivosta Päivi Huuhtanen
Sinun kanssasi surussa Irja Kilpeläinen
Vaikka minä kulkisin pimeässä laaksossa Risto Kormilainen
Suruani suurempi Seija Kähkönen
Surun sisar on lohdutus Maaria Leinonen
Suru ei kysy lupaa Kaija Lähdesmäki
Valon sylissä Pia Perkiö
Rakkaus on väkevämpi Anja Paro
Suruni tie Anna-Maija Raittila
Surusi aikaan. Lohdotuksen ja toivon saajia valikoinut Anna-Maija Raittila
Surussa on kantava voima Jürg Zink
Seurakuntakansliat
Pietarsaaren ruotsalainen seurakunta, Pietarsaaren seurakuntakeskus, Ebba Brahenpuistikko 2
Seurakuntakanslia avoinna: ma-ti, to-pe klo 10-15, ke 12-15.
Puh. 0403 100 410.
Pietarsaaren suomalainen seurakunta, Pietarsaaren seurakuntakeskus, Ebba Brahenpuistikko 2
Seurakuntakanslia avoinna: ma, ti, to, pe klo 9-14, ke klo 11-16.
Puh. 0403 100 430.
Pedersören seurakunta, Kirkkorannan seurakuntakoti
Seurakuntavirasto avoinna: ma-pe klo 9-13, ei torstaisin.
Puh. 0403 100 440.
Ähtävän seurakunta, Ähtävän seurakuntakoti, Ähtäväntie 254
Seurakuntakanslia avoinna: ti ja pe klo 9-12
Puh. 0403 100 450.
Purmon seurakunta, Pappila, Aspegrenintie 2
Seurakuntakanslia avoinna: ma klo 9-12 ja ke klo 10-12.
Puh. 0403 100 460.
Pietarsaaren seurakuntakeskus, Ebba Brahenpuistikko 2
Puh. 0403 100 490
Avoinna ma-pe 9-15, puh. 0403 100 404, 0403 100 403 tai 0403 100 400 (vaihde)
Seurakuntakodit ja kirkkokodit
Pietarsaaren seurakuntakeskus, Ebba Brahen puistikko 2, puh. keittiö 0403 100 480, emäntä Maarit Sauna-Aho. Pienessä salissa on noin 50 istumapaikkaa (pöytien ääressä) ja isossa salissa 150 paikkaa. Jos molemmat saleja käytetään, istumapaikkoja on 250.
Kirkkorannan seurakuntakoti, emäntä Britt-Mari Härmälä puh. keittiö 0403 100 482
Ähtävän seurakuntakoti, emäntä Barbro Cederberg puh. 0403 100 458
Purmon kirkkokoti, emäntä Carina Häggblad-Åman puh. 0403 100 465
Pännäisen kirkkokoti (korkeintaan 100 istumapaikkaa), johtava emäntä Maarit Sauna-aho puh. 0403 100 409
Pietarsaaren hautausmaa, puh. 0403 100 472
Pedersören hautausmaa, puh. 0403 100 475
Ähtävän hautausmaa, puh. 0403 100 457
Purmon hautausmaa, puh. 0403 100 466